**Andorran jalkapallomaajoukkue** on Andorran ruhtinaskunnan maajoukkue jalkapallossa. Se toimii Andorran jalkapalloliiton (*Federació Andorrana de Fútbol*) alaisuudessa. Andorra on melko uusi maa kansainvälisen jalkapallon ympyröissä, sillä se on ollut FIFA:n jäsen vasta vuodesta 1996 lähtien. Joukkueen heikko menestys johtuu pääosin maan pienestä väkiluvusta, sillä se on UEFA:n väkiluvultaan viidenneksi pienin jäsenmaa (vain Liechtenstein, San Marino, Gibraltar ja Färsaaret ovat pienempiä). 

Andorra pelasi ensimmäisen virallisen ottelunsa Viroa vastaan vuonna 1996 häviten ottelun 6-1. Vuoden 2000 EM-karsinnoista lähtien Andorra on osallistunut jokaisiin EM- ja MM-karsintoihin saavuttaen kuitenkin hyvin vähän menestystä. Joukkue on voittanut koko historiansa aikana vain kolme ottelua, kaikki kotikentällään. Näistä vain yksi on tullut kansainvälisessä ottelussa, 1-0 voitto Makedoniaa vastaan karsinnoissa vuoden  2006 MM-kilpailuihin.

Historia
--------

Vaikka Andorran jalkapalloliitto perustettiin jo vuonna 1994 ja maan virallinen seurajoukkuesarja alkoi vuonna 1995, joukkue sai oikeuden osallistua merkittävimpiin kansainvälisiin turnauksiin vasta vuonna 1996 sen saavutettua FIFA:n ja UEFA:n suostumukset joukkueen liittämiseksi kyseisiin liittoihin.

Andorran ensimmäinen ottelu FIFA:n alaisessa kilpailussa oli 3-1-tappio Armeniaa vastaan 5. elokuuta 1998 vuoden 2000 EM-kilpailujen karsinnoissa. Joukkue hävisi kaikki 10 otteluaan kyseisissä karsinnoissa. Vaikeuksia tuottivat erityisesti vierasottelut, joista jokaisen se hävisi vähintään kolmella maalilla. Andorra teki vain kolme maalia, joista kaksi tulivat rangaistuslaukauksista vierasotteluissa. Joukkue päästi 28 maalia ja suurinumeroisimman tappion se kärsi vierasottelussa 6-1 Venäjää vastaan.

Historiansa ensimmäisiin MM-kilpailujen karsintoihin joukkue arvottiin samaan lohkoon Kyproksen, Viron, Alankomaiden ja Portugalin kanssa. Joukkue hävisi ensimmäisen ottelunsa Virolle 1-0. Myös seuraava ottelu päättyi tappioon, 3-2 Kyprokselle, mutta joukkue teki ensimmäiset maalinsa MM-kilpailujen karsinnoissa. Joukkue hävisi uudestaan Virolle, tällä kertaa luvuin 2-1. Joukkue hävisi kaikki loputkin ottelunsa tehden ainoan vierasmaalinsa 3-1 tappiossa Irlantia vastaan. Kurjimman tappionsa joukkue kärsi Portugalia vastaan, 7-1, puolueettomalla maaperällä pelatussa ottelussa Lleidassa, Espanjassa. Andorra jäi karsinnassa pisteittä ja joukkue päästi yhteensä 36 maalia kymmenessä ottelussa.

Karsinnoissa vuoden 2004 EM-kilpailuihin joukkue hävisi taas kaikki ottelunsa. Karsintojen ainoan maalinsa joukkue teki 2-1 häviössä Bulgariaa vastaan. Tällä kertaa ottelut olivat aiempaa tiukempia joukkueen hävitessä 3-0 Bulgarialle, Kroatialle ja Belgialle, 2-0 kahdesti Virolle, 2-0 Kroatialle ja 1-0 Belgialle.

Andorran maajoukkueen tasoon nähden vuoden 2006 MM-kilpailujen karsinnat olivat menestys. Joukkue voitti ensimmäisen virallisen ottelunsa kotikentällään Makedoniaa vastaan luvuin 1-0. Andorran keskikenttäpelaaja Marc Bernaus, joka pelasi Espanjan toiseksi korkeimmalla sarjatasolla, otti pitkän vapaaheiton haltuun rinnallaan ja potkaisi pallon suoraan ilmasta maaliin toisen puoliajan alussa. Ottelun katsojamääräksi Andorran kotistadionilla, pääkaupungissa Andorra la Vellassa, ilmoitettiin vain 200 henkilöä. Ottelun jälkeen Makedonian päävalmentaja Dragan Kanatlarovski erosi tehtävästään kutsuen ottelun lopputulosta "häpeälliseksi" ja "nöyryyttäväksi". Andorra pelasi myös kaksi tasapeliä, 0-0 Makedoniassa ja 0-0 kotonaan Suomea vastaan. Turnaus on ainoa, jossa Andorra on saanut pisteitä. 

2008 EM-kilpailujen karsinnoissa Andorra hävisi taas kaikki ottelunsa. Tiukin ottelu oli Venäjää vastaan, 1-0 häviö 21. marraskuuta 2007, mikä auttoi Venäjää pääsemään kilpailuihin Englannin kustannuksella. Joukkue kärsi karsintojen suurimman tappionsa 7-0 Kroatialle. Tappio on myös joukkueen suurinumeroisin UEFA:n alaisissa kilpailuissa. Andorra teki karsinnoissa yhteensä vain kaksi ja päästi 42 maalia 12 ottelussa.

Joukkue hävisi jokaisen kymmenestä ottelustaan myös karsinnoissa vuoden 2010 MM-kilpailuihin. Karsinnoissa joukkue onnistui maalinteossa vain kolmesti, häviöissä Valko-Venäjälle ja Kazakstanille, ja päästi yhteensä 39 maalia, joista kuusi tuli tappiossa Englantia vastaan. 

Vuoden 2012 EM-kilpailujen karsinnat päättyivät ikävästi samalla tavalla: joukkue hävisi kaikki kymmenen otteluaan tehden yhden maalin ja päästäen 25. Karsintojen parhaat tulokset olivat kaksi yhden maalin tappiota Slovakialle ja 3-1 häviö Irlannille.

Pelaajia
--------

* Koldo (1998–2009)
* Ildefons Lima (1997–)
* Óscar Sonejee (1997–2015)
* Marc Vales (2008–)

Lähteet
-------

1. ↑  FIFA Men's Ranking *FIFA.com*.  6.4.2023. Fédération Internationale de Football Association (FIFA). Viitattu 31.5.2023. (englanniksi)
2. ↑  Lista Andorran joukkueen otteluista 1996-2002
3. ↑  "Association information – Andorra" (Arkistoitu – Internet Archive), FIFA. Viitattu 25.11.2013.
4. ↑  "The Association – Andorra", UEFA. Viitattu 25.11.2013.
5. 1 2 3 4  EM-kilpailujen 2000 karsinnat, Viitattu 25.11.2013.
6. 1 2 3 4 5 6  MM-kilpailujen karsinnat 2002, Viitattu 25.11.2013.
7. 1 2  EM-kilpailujen 2004 karsinnat, Viitattu 25.11.2013.
8. ↑  "Soccer: Andorra scores its first World Cup victory", *The New York Times*. 14.10.2004. Viitattu 25.11.2013.
9. ↑  "Macedonia's coach offers resignation", *Associated Press* (Sports Illustrated). 14.10.2004. Viitattu 25.11.2013.
10. 1 2 3  EM-kilpailujen 2008 karsinnat Viitattu 25.11.2013.
11. ↑  "General info – Andorra", UEFA.Viitattu 25.11.2013.
12. 1 2  MM-kilpailujen 2010 karsinnat, Viitattu 25.11.2013.
13. 1 2  EM-kilpailujen 2012 karsinnatViitattu 25.11.2013

Aiheesta muualla
----------------

* Lista otteluista 1996-2002
* Eniten otteluita pelanneet, parhaat maalintekijät ja valmentajat

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Euroopan miesten jalkapallomaajoukkueet (UEFA) |
| --- |
|  |
| Nykyiset | 
* Alankomaat
* Albania
* Andorra
* Armenia
* Azerbaidžan
* Belgia
* Bosnia ja Hertsegovina
* Bulgaria
* Englanti
* Espanja
* Färsaaret
* Georgia
* Gibraltar
* Irlanti
* Islanti
* Israel
* Italia
* Itävalta
* Kazakstan
* Kosovo
* Kreikka
* Kroatia
* Kypros
* Latvia
* Liechtenstein
* Liettua
* Luxemburg
* Malta
* Moldova
* Montenegro
* Norja
* Pohjois-Irlanti
* Pohjois-Makedonia
* Portugali
* Puola
* Ranska
* Romania
* Ruotsi
* Saksa
* San Marino
* Serbia
* Skotlanti
* Slovakia
* Slovenia
* Suomi
* Sveitsi
* Tanska
* Tšekki
* Turkki
* Ukraina
* Unkari
* Valko-Venäjä
* Venäjä
* Viro
* Wales

 |
|  |
| Entiset | 
* Itä-Saksa
* Jugoslavia
* Neuvostoliitto
* Saar
* Serbia ja Montenegro
* Tšekkoslovakia

 |

 |